section_heading: Povijesna pozadina
paragraph_text: Lastovska je bitka posljedica spleta okolnosti nastalih krajem 10. stoljeća na području oko Jadranskog mora. Na prijestolje mletačkog dužda stupio je 991. godine Petar II. Orseolo koji je, unaprijedivši najprije odnose s Franačkom i Bizantom, odlučio prestati plaćati Hrvatima godišnji danak za slobodnu plovidbu Jadranom. Kada je umro hrvatski kralj Stjepan Držislav (oko 997.), Orseolo je proveo pripreme za zauzimanje hrvatskih krajeva uz more, koji su do tada bili u sastavu bizantske Teme Dalmacije i kojima je po ovlaštenju bizantskog cara upravljao hrvatski kralj.